נבחרת ברזיל הורידה מהגב את הקוף ושמו "הפסד לפראגוואי ברבע גמר הקופה אמריקה בבעיטות הכרעה", לאחר ניצחון 3:4 בפנדלים. היא עלתה לחצי הגמר, אבל היכולת שלה עוררה ספקות לגבי ההמשך. 0:0 בתום 90 דקות שלח - בפעם השלישית בשמונה שנים - את השתיים לפנדלים בשלב רבע הגמר של הטורניר. הפעם, אחרי עצירה אחת של אליסון, החמצה של דרליס גונזאלס (הטוב בפראגוואי) ופנדל מכריע של גבריאל ז'סוס, זה נגמר בצורה חיובית עבור ברזיל - להבדיל מ-2011 ו-2015.
פראגוואי היתה הגנתית מהרגע הראשון. כאשר היא נותרה עם עשרה שחקנים בעקבות הרחקה של פביאנו בולבאנה בדקה ה-58, היא שיחקה בבירור על תיקו - שלפי חוקת הטורניר גורר בעיטות הכרעה בתום 90 דקות בשלב הזה. זה עבד, כי למרות שברזיל "ישבה" על השער של רוברטו פרננדס, היא לא השכילה למצוא את הרשת בסדרת החמצות מרשימה.
רוברטו פירמינו היה חלש בחוד, וגם היחיד שהחמיץ פנדל לברזיל בדו-קרב מהנקודה. קוטיניו לא הורגש, ואפילו אברטון - המושיע במשחקים הראשונים - ניסה ולא דייק. הסלסאו אמנם בחצי הגמר לראשונה מאז 2007, והטורניר ביתי, אבל מי שלא מצליחה לכבוש מול עשרה שחקני פראגוואי צריכה להיות מאוד מודאגת מחצי הגמר הצפוי נגד ארגנטינה או ונצואלה.